**Obecný úrad, Hlavné námestie č. 6, 941 31 Dvory nad Žitavou**

**Z á p i s n i c a**

zo 14. zasadnutia Obecného zastupiteľstva v Dvoroch nad Žitavou

Dátum a miesto konania: 23.05.2012, Obecný úrad Dvory nad Žitavou

Prítomní: podľa prezenčnej listiny

Zasadnutie obecného zastupiteľstva otvoril a prítomných privítal starosta obce Ing. Jozef Kálazi. V úvode jeho rokovania oboznámil poslancov s jeho programom a vyzval prítomných poslancov k jeho schváleniu alebo doplneniu. Poslanci schválili nasledovný program zasadnutia:

1. Otvorenie zasadnutia
2. Určenie zapisovateľa a overovateľov zápisnice
3. Voľba návrhovej komisie
4. Informácie
5. Kontrola uznesení z predchádzajúcich zasadnutí obecného zastupiteľstva
6. Správa nezávislého audítora o overení finančných výkazov účtovnej závierky Obce Dvory nad Žitavou za rok 2011 a súladu hospodárenia Obce Dvory nad Žitavou v hospodárskom roku 2011 so Zákonom č. 583/2007 Z.z. o rozpočtových pravidlách územnej samosprávy v znení neskorších predpisov
7. Stanovisko hlavného kontrolóra k návrhu záverečného účtu za rok 2011
8. Návrh záverečného účtu za rok 2011
9. Žiadosti
10. Rôzne
11. Záver

Hlasovanie č. 1

Prítomní: 12 Za: 12 Proti: 0 Zdržali sa: 0

1. **Otvorenie zasadnutia:**

Zasadnutie otvoril a viedol starosta obce Ing. Jozef Kálazi.

1. **Určenie zapisovateľa a overovateľov zápisnice:**

Zapisovateľ: Ing. Erika Forgácsová

Overovatelia zápisnice: Mária Horváthová, MUDr. Gejza Dósa

Hlasovanie č. 2

Prítomní: 12 Za: 12 Proti: 0 Zdržali sa: 0

1. **Voľba návrhovej komisie:**

Za členov návrhovej komisie poslanci schválili nasledovných poslancov: Ing. Kristína Fridriková, Ing. Branislav Becík, PhD., Ing. Tibor Farkas

Hlasovanie č. 3

Prítomní: 12 Za: 11 Proti: 0 Zdržali sa: 1

1. **Informácie**

V úvode tohto bodu programu zasadnutia starosta obce informoval o prácach, ktoré sa vykonali v našej obci:

Počas zimných mesiacov sa uskutočnilo odhŕňanie snehu v celej dedine, nakoľko obec má vlastnú snehovú radlicu. Uskutočnila sa tiež výmena oplotenia vedľa Šport klubu. Spätne bol namontovaný verejný rozhlas. Ďalej bola ošetrená a zafarbená brána, ako sa vchádza na Milénium námestie. Starosta túto bránu považuje za krásnu pamiatku obce, preto je dôležité sa o to starať.

V rámci rekonštrukčných prác sa vymenili okná a vchodové dvere na budove materskej školy a namontovali sa tiež vnútorné žalúzie. Bol tiež namontovaný alarmový systém, nakoľko je potrebné vedieť, že behom krátkej doby sa 2x vlámali do budovy materskej školy, väčšiu škodu nenarobili, ale dosť veľkou škodou bolo už aj to, že vchodové dvere poškodili. Z tohto dôvodu bolo potrebné namontovať alarm, ktorý funguje tak, že v prípade krádeže vyzváňa na mobilný telefón obecnej polície.

V mesiaci máj 2012 sa uskutočnila výsadba zelene v centre obce. Výsadba sa uskutočnila aj hlavne kvôli tomu, aby obec ušetrila na každoročnom vysádzaní kvetín. Preto sa urobila výsadba večnej zelene, už sa o to netreba veľa starať, len v období sucha občas poliať. Ďalej obec vytvorila oddychovú časť na ulici Veľká komárňanská, odstránili sa odtiaľ skladové priestory, umiestnili sa lavičky a tiež kôš na smeti.

V jarných mesiacoch sa tiež uskutočnilo vyčistenie ulíc vrátane vsakovačiek. Vyčistili aj Brezovú ulicu a bude to potrebné ešte raz robiť, pretože je to dosť nanesené pieskom a blatom. V prípade prudkých dažďov voda neodtečie, lebo je tam kanál takmer plný. Starosta obce vyzval zástupkyňu Horváthovú, aby zabezpečila tieto práce. Tiež boli vymenené poškodené poklopy za betónové, aj na vsakovačkách.

Starosta obce ďalej informoval, že počas sezóny sa v celej obci kosí vrátane cintorína a kalvárie. Dvaja pracovníci sú poverení len na cintorín, majú čo robiť, aby to všetko stihli spraviť. Uskutočnilo sa tiež čistenie ciest od odpadov (cesta ako sa ide na Ácsov majer, Kolťanská cesta, cesta na Sv. Mikuláš, Bajčská cesta pod železničnou stanicou, Novozámocká cesta a iné cesty). Uskutočnilo sa to v spolupráci s firmou BRANTNER, s.r.o., ktorá odviezla smeti na vlastné náklady.

V mesiacoch február – marec 2012 sa v obci uskutočnil zber konárov, ktoré sa v tomto roku už nespaľovali, ale sa podrvili drvičkou. Štiepku si zobrali a za cenu štiepky nepotrebné konáre podrvili. Starosta žiada občanov obce, aby nevynášali konáre ani iný odpad, nakoľko potom má s tým obec len plno roboty a zaťažuje to obec. Časom bude umožnený BIO odpad, čo znamená, že lístie, okosenú trávu, aj mäkké časti záhradnej zelene bude možné vynášať každý 2. piatok (termín bude ešte upresnený) na stredisko Fölsőtag do silážnych jám. Bude tam poverená osoba z NOVOGALU, ktorá bude dozerať na to, aby skutočne občania vynášali len BIO odpad a žiadne iné smeti. BIO odpad sa podrví, potom sa to bude miešať s trusom od sliepok a nakoniec sa z toho vyrobí humus.

Starosta ďalej informoval o kúpe 180 ks nových stoličiek do kultúrneho domu. Obec dala tiež vyrobiť nové prenosné schody do kultúrneho domu pred pódiom, nakoľko staré schody už boli dosť labilné a nebezpečné. V kultúrnom dome sa v priebehu krátkej doby uskutočnilo organizovanie viacerých kultúrnych podujatí, ako sú napr. „Rigó Mónika“, „Szól a nóta”, Detské divadlo z Bešeňova, Deň učiteľov slovenskej aj maďarskej základnej školy a tiež Deň matiek v spolupráci s miestnou knižnicou.

Ďalej sa na futbalovom ihrisku v Dvoroch nad Žitavou uskutočnili „Majstrovstvá silných mužov“ v spolupráci s Družstevníkom TJ Dvory nad Žitavou. V jarných mesiacoch sa začali robiť opravy na šesťbytovkách. Sú to len drobné murárske práce a maľovka. Nakoľko majú vytvorenú rezervu z bytového fondu, z danej rezervy bude robiť obec opravy vlastnými silami. Daným spôsobom to bude pre obec lacnejšie a dôraz sa bude klásť hlavne na kvalitu.

Starosta oboznámil prítomných, že nakoľko sa v obci šíria nepodložené informácie ohľadne rekonštrukcie budovy materskej školy, ktoré sa nezakladajú na pravde, chcel by využiť príležitosť na uvedenie vecí na správnu mieru. Obec Dvory nad Žitavou v roku 2011 ako zriaďovateľ škôl a školských zariadení vo svojej územnej pôsobnosti podala žiadosť na Úrad vlády SR o dotáciu z rezervy predsedníčky vlády na rekonštrukciu materskej školy, konkrétne na výmenu okien. Z úradu vlády obci oznámili, že žiadosť schválili a následne v roku 2011 bola podpísaná zmluva medzi obcou a Úradom vlády SR. Zmluva bola 19.01.2012 zverejnená na webovej stránke obce a nachádza sa tam aj v súčasnosti. Po podpísaní zmluvy dňa 29.12.2011 bola poskytnutá obci dotácia vo výške 30 000 EUR.

Tiež sa niektorým občanom nepozdávala myšlienka, že výmena okien na budove materskej školy sa bude realizovať v zimných mesiacoch. Žiaľ obec inú možnosť nemala, nakoľko bol daný konkrétny termín vyúčtovania rekonštrukcie, a to do 31.03.2012. Dodávateľ plastových okien bol vybraný na základe riadneho verejného obstarávania prostredníctvom webovej stránky Úradu pre verejné obstarávanie. O zákazku sa uchádzalo 15 spoločností. Napokon vo verejnom obstarávaní uspela firma SH BUILDING, s.r.o., ktorá ponúkala obci výmenu okien cca. o 2 000 EUR lacnejšie ako ostatné firmy. K spomínanej sume obec pridala 20 000 EUR, ktorá bola potrebná na výmenu všetkých okien, čo bolo odsúhlasené poslancami obecného zastupiteľstva.

V budove materskej školy bolo tiež potrebné namontovať vnútorné žalúzie aspoň na prednú časť materskej školy. Staré garniže sa už použiť nedali, lebo potom by sa nedali otvoriť okná. Žalúzie predstavovali ďalšie výdavky z rozpočtu obce vo výške cca. 2 400 EUR. V spolupráci s obecnou políciou bol vybraný a namontovaný alarmový systém vo výške 410 EUR. Spolu dotácia a náklady vynaložené na rekonštrukciu materskej školy z rozpočtu obce predstavovali sumu 52 810 EUR.

V letných mesiacoch sa chystá v materskej škole veľká maľovka. Zatiaľ nevedno, koľko finančných prostriedkov bude musieť obec investovať. Starosta obce však uistil o skutočnosti, že obec vynaloží maximálne úsilie na bezproblémový chod materskej školy počas letných prázdnin. Starosta tiež povedal, že s aktívnou spoluprácou rodičov by to mohlo byť jednoduchšie a ľahšie. Rovnako sa očakáva spolupráca s pedagogickým zborom. Starosta obce tiež zdôraznil, že len týmto spôsobom môžeme dosiahnuť cieľ, ktorý je spoločný pre všetkých, nakoľko nám nie je ľahostajné, v akých podmienkach strávia deti svoje rozhodujúce roky života a ako sa tam budú cítiť.

**Starosta obce tiež informoval v krátkosti v bodoch o udalostiach, ktoré sa udiali v obci ako aj mimo nej:**

* + 28.03.2012 sa uskutočnil Deň učiteľov slovenskej a maďarskej základnej školy spolu s materskými školami, učiteľky boli spokojné, výdavky na danú slávnosť neboli vysoké,
  + 15.04.2012 sa starosta spolu s poslankyňou Horváthovou zúčastnili Výročnej členskej schôdze Červeného kríža,
  + 27.04.2012 aj spolu s hlavným kontrolórom obce pohostili večer o 19:00 hodine predsedníctvo Pro Patrie,
  + pred konferenciou, ktorá sa konala k 65. výročiu deportácie, sa zúčastnili konferencie, ktoré sa uskutočnilo 28.04.2012, bolo to slabo propagované, účasť občanov bola nízka,
  + 04.05.2012 boli odovzdané zvyšné plakety Slovenského červeného kríža, zúčastnili sa všetci, ktorí nemohli prísť 15.04.2012 na Výročnú členskú schôdzu slovenského červeného kríža, starosta obce sa všetkým členom poďakoval, zagratuloval a odovzdali sa cenné dary,
  + Slovenská inšpekcia ŽP vykonala v obci kontrolu, pričom výsledok kontroly bol uspokojivý, takže spokojnosť bola aj zo strany štatutára obce,
  + o deň na to prišla aj kontrola z Obvodného úradu ŽP, prišiel Ing. Sládeček, aj pri tejto kontrole bolo všetko v úplnom poriadku,
  + 15.05.2012 sa starosta obce, poslankyňa Horváthová a prednostka obce Dvory nad Žitavou zúčastnili seminára v Nitre s názvom: „Zodpovednosť v obecnej samospráve“,
  + 24.05.2012 starosta obce spolu s Angelikou Pukanecovou, pracovníčkou „Mikroregiónu Dvory a okolie“ sa zúčastnili v obci Dabas v Maďarsku na stretnutí Mikroregiónov ako „Mikroregión Dvory a okolie“ aj spolu s maďarským Mikroregiónom „Ország közepe kistérség“,
  + 28.05.2012 – Turický pondelok – starosta navštívi obec Bonyhád, je to slávnosť k spomienke vysťahovaných a odvlečených, organizujú to každé 2 roky, spomienka sa začína omšou, potom je kultúrny program, slávnostný obed a poobede je voľná debata,
  + 07.06.2012 sa v Nitre uskutoční Riadne valné zhromaždenie akcionárov Západoslovenskej vodárenskej spoločnosti, na ktorom sa zúčastní starosta obce
  + 23.06.2012 – 24.06.2012 sa uskutoční akcia „Kocséri vágta“, minulý rok reprezentoval našu obec poslanec Ing. Farkas, ľudia sú tam veľmi pohostinní, starosta vyzýva každého, kto môže, aby sa danej akcie zúčastnil.

1. **Kontrola uznesení z predchádzajúcich zasadnutí obecného zastupiteľstva**

Na predchádzajúcom zasadnutí obecného zastupiteľstva neboli prijaté ukladacie uznesenia.

1. **Správa nezávislého audítora o overení finančných výkazov účtovnej závierky Obce Dvory nad Žitavou za rok 2011 a súladu hospodárenia Obce Dvory nad Žitavou v hospodárskom roku 2011 so Zákonom č. 583/2007 Z.z. o rozpočtových pravidlách územnej samosprávy v znení neskorších predpisov**

Starosta obce Dvory nad Žitavou informoval poslancov obecného zastupiteľstva, že dňa 03.05.2012 vykonal Ing. Szekeres audit účtovnej závierky pre účtovnú jednotku obec Dvory nad Žitavou, ktorá obsahuje Súvahu a Výkaz ziskov a strát k 31.12.2011 za hospodársky a rozpočtový rok. Ing. Szekeres vo svojej správe zdôraznil, že audítorské dôkazy, ktoré auditom získal poskytujú dostatočný a vhodný základ pre jeho audítorské stanovisko.

Tiež uviedol, že účtovná závierka poskytuje vo všetkých významných súvislostiach pravdivý a verný obraz o finančnej situácii obce Dvory nad Žitavou k 31.12.2011 a tiež o výsledkoch jej hospodárenia a peňažných tokoch za rok končiaci sa k uvedenému dátumu v súlade so Zákonom o účtovníctve č. 431/2002 Z.z. o účtovníctve v znení neskorších predpisov.

Ing. Szekeres vo svojej správe skonštatoval, že počas auditu nezistil žiadne skutočnosti, ktoré by spochybňovali vykázané výsledky rozpočtového hospodárenia. Stav vykázaného dlhu obce a nenávratných zdrojov financovania je podľa jeho overenia zhodný so stavom vykázaným v účtovnej závierke.

V ten istý deň sa vykonala aj kontrola konsolidovanej účtovnej závierky, ktorú za konsolidovaný celok zostavila obec Dvory nad Žitavou. Konsolidovaná účtovná závierka obsahuje konsolidovanú súvahu a konsolidovaný výkaz ziskov a strát k 31.12.2011 za hospodársky a rozpočtový rok končiaci sa k uvedenému dátumu a poznámky konsolidovanej účtovnej závierky.

Ing. Szekeres vo svojej správe skonštatoval, že konsolidovaná účtovná závierka účtovnej jednotky verejnej správy vyjadruje verne vo všetkých významných súvislostiach finančnú situáciu a výsledok hospodárenia konsolidovaného celku za rok, ktorý sa skončil k 31.12.2011 v súlade so Zákonom o účtovníctve č. 431/2002 Z.z. o účtovníctve v znení neskorších predpisov. Poslanci obecného zastupiteľstva zobrali „Správu nezávislého audítora o overení finančných výkazov účtovnej závierky obce Dvory nad Žitavou za rok 2011“ bez pripomienok.

1. **Stanovisko hlavného kontrolóra k návrhu záverečného účtu za rok 2011**

Hlavný kontrolór obce Ing. Tibor Salgó predložil odborné stanovisko k záverečnému účtu obce Dvory nad Žitavou k 31.12.2011, ktorú každý poslanec obdržal spolu s ostatnými materiálmi.

Prvým bodom danej správy bolo „Stanovisko k inventarizácii majetku obce Dvory nad Žitavou k 31.12.2011“. Hlavný kontrolór v krátkosti skonštatoval, že správu o inventarizácii majetku a záväzkov zobralo zastupiteľstvo na vedomie uznesením č. 177/28022012. Tiež skonštatoval, že majetok obce každým rokom rastie, čo je veľmi pozitívne.

Ďalším bodom bolo „Plnenie rozpočtu obce“, kde hlavný kontrolór uviedol, že príjmová a výdavková časť rozpočtu za rok 2011 je v súlade s uznesením obecného zastupiteľstva Dvory nad Žitavou.

Tretím bodom správy hlavného kontrolóra bol „Rozbor plnenia príjmov a výdavkov za rok 2011“, kde zdôraznil, že položkovitý rozpis jednotlivých príjmov a výdavkov je uvedený v Záverečnom účte obce Dvory nad Žitavou za rok 2011, ktorý na zasadnutie obecného zastupiteľstva predložila za obecný úrad Ing. A. Vadkertiová.

Štvrtým bodom správy bol „Výsledok hospodárenia obce za rok 2011“, pričom obec dosiahla za daný rok hospodársky výsledok - prebytok rozpočtového hospodárenia v celkovej sume 533 198 EUR (bez finančných operácií).

Tento prebytok pozostáva zo sumy 445 457,53 EUR – zostatku finančných operácií, dopravného žiakov vo výške 1 776,78 €, zo sumy 30 000 EUR na rekonštrukciu materskej školy, zo sumy 24 386,- € na rekonštrukciu ZŠ slovenskej (soc. zariadenia) a zo sumy 31. 577,47 € - rezervný fond.

Piaty bod správy hlavného kontrolóra tvorila „Súvaha obce za rok 2011“. Bilančná rovnováha k 31.12.2011 bola dodržaná, nakoľko sa aktíva rovnajú pasívam.

Hlavný kontrolór na záver skonštatoval, že s pozitívnou podpornou „Správou nezávislého audítora“ zo dňa 03.05.2012 (Ing. Jozef Szekeres, ev.č. audítora 00476) doporučuje schváliť obecnému zastupiteľstvu „Záverečný účet obce Dvory nad Žitavou za rok 2011“ a tiež schváliť použitie prebytku rozpočtového hospodárenia za rok 2011 na tvorbu rezervného fondu vo výške 31 577,47 EUR.

Poslanci obecného zastupiteľstva Stanovisko hlavného kontrolóra obce k „Záverečnému účtu obce Dvory nad Žitavou za rok 2011“ vzali na vedomie bez pripomienok.

1. **Návrh záverečného účtu za rok 2011**

Starosta obce v tomto bode programu vyzval poslancov obecného zastupiteľstva, aby sa vyjadrili k „Návrhu záverečného účtu za rok 2011.“ Tiež poprosil poslankyňu Ing. Horváthovú, predsedníčku Komisie financií rozpočtu a výstavby, aby informovala poslancov obecného zastupiteľstva s návrhom a odporúčaním komisie k predloženému „Záverečnému účtu za rok 2011.“

Poslankyňa Ing. Horváthová oznámila, že Komisia financií, rozpočtu a výstavby odporúča Obecnému zastupiteľstvu schváliť:

1. predložený „Záverečný účet obce Dvory nad Žitavou za rok 2011 a celoročné hospodárenie“
2. použitie prebytku rozpočtového hospodárenia za rok 2011 na tvorbu rezervného fondu vo výške 31 577,47 EUR.

Poslanci obecného zastupiteľstva za schválenie návrhu a odporúčaní Komisie financií, rozpočtu a výstavby hlasovali nasledovne:

Hlasovanie č. 4

Prítomní: 12 Za: 12 Proti: 0 Zdržali sa: 0

1. **Žiadosti**

**Komisia financií, rozpočtu a výstavby na svojom zasadnutí dňa 09.05.2012 prerokovala a na schválenie poslancom obecného zastupiteľstva predložila nasledovné žiadosti:**

* Žiadosť Prevádzkový objekt TJ Dvory nad Žitavou – architektonická štúdia autor: Ing. arch. Košnar Jaroslav – dvojpodlažná budova o rozmeroch 11,76 m x 23,26 m na pozemku parc. č. 2447/1, kat. úz. Dvory nad Žitavou. Komisia doporučuje vybaviť vlastnícke alebo iné právo k pozemku – futbalové ihrisko, parc. č. 2447/1, kat. úz. Dvory nad Žitavou a zabezpečiť pozemok na realizáciu novostavby „Prevádzkový objekt TJ Dvory nad Žitavou“.

Starosta obce sa opýtal poslancov, či má objednať projekt, nakoľko rozpočet na to má, len najprv chce vedieť stanovisko poslancov.

Svoj názor vyjadrila poslankyňa Ing. Horváthová, ktorá navrhla, aby sa vybavili vlastnícke vzťahy k pozemkom, nakoľko tieto pozemky nie sú vo vlastníctve obce. Ďalej či sa bude dať využiť nejaký fond na výstavbu, pokiaľ to obec nevlastní. Navrhla tiež, že až keď obec bude mať istotu, že bude možné čerpať zdroje na financovanie tohto objektu z nejakých zdrojov, až potom by mala obec objednať projekt, aby sa projekt nevypracoval zbytočne vopred.

Starosta obce ju opravil, že osoba, ktorá bude vedieť zabezpečiť financie, práve na základe vypracovaného projektu musí vedieť, aký bude rozpočet na danú výstavbu.

Poslanec Ing. Farkas tiež podotkol, že Komisia financií, rozpočtu a výstavby sa zhodla v názore, že keď nebudú vysporiadané vlastnícke práva k pozemku, tak by nebolo reálne, aby obec dostala nejaké dotácie, potom sa len zbytočne budú míňať peniaze na projekt, nakoľko v minulosti už takto obec pochodila. Zdôraznil tiež, že 10 000 EUR je odložených a práve na danú výstavbu by sa to mohlo použiť, ale až v tom prípade, ak sa projekt naozaj zrealizuje.

Starosta obce skonštatoval, že pokiaľ cirkev nedá definitívne stanovisko a Komisia financií, rozpočtu a výstavby nebude mať riadne podklady na prediskutovanie, tak dovtedy sa projekt nebude objednávať.

Do diskusie sa zapojil aj poslanec Ing. Becík, PhD., ktorý je presvedčený a z vlastnej skúsenosti vie, že cirkev pozemok určite nepredá. Skôr dá pozemok do dlhodobého prenájmu.

Starosta obce opravil poslanca Ing. Becíka, PhD., že obec má s cirkvou uzatvorenú nájomnú zmluvu na 50 rokov na celý areál. Cirkev obci navrhla výmenu, aby to obec nadobudla do svojho vlastníctva. Starosta obce tiež podotkol, že im napísal list, v ktorom uviedol, že na danom pozemku chcú zrealizovať hodnotnejšiu stavbu a požiadal tiež o výmenu. Doteraz však žiadnu odpoveď nedostal.

Poslanec Ing. Becík, PhD. tiež podotkol, že treba počkať na ich vyjadrenie. Starosta obce navrhol poslancom obecného zastupiteľstva, hlasovať za odročenie žiadosti, kým nedostanú od cirkvi vyjadrenie a dovtedy nebudú ani projekt objednávať.

Poslanci odročujú objednanie projektu na výstavbu a doporučujú rokovanie starostu s vlastníkom pozemku v kat. území Dvory nad Žitavou - parc. č. 2447/1 za účelom uzatvorenia kúpnej zmluvy alebo zmluvy na iné právo k pozemku.

Hlasovanie č. 5

Prítomní: 12 Za: 12 Proti: 0 Zdržali sa: 0

* Žiadosť Štefana Makatu, bytom Dvory nad Žitavou, Družstevná č. 17 – uzatvorenie nájomnej zmluvy o užívaní pozemku podľa ustanovenia § 663-684 OZ na časť parc. čísla 334 – časť areálu zdravotného strediska o rozmeroch 6,10 m x 13,40 m o výmere 81,74 m2 za účelom užívania ako badmintonové ihrisko, vedľa záložne DISKET, ul. Jánosa Szabóa. Komisia doporučuje uzatvorenie nájomnej zmluvy. Poslanci schválili predĺženie nájomnej zmluvy so Štefanom Makatom na dobu určitú na jeden rok – t.j. od 1.5.2012 do 30.04.2013 za cenu 0,56 EUR/m2/rok – t.j. za 45,77 EUR/rok.

Hlasovanie č. 6

Prítomní: 12 Za: 12 Proti: 0 Zdržali sa: 0

* Obec Dvory nad Žitavou na základe uznesenia obecného zastupiteľstva č. 180/28022012 objednala vypracovanie „Zmien a doplnkov č. 3/2012 k ÚP Dvory nad Žitavou“. Z dôvodu výstavby pri tenisových kurtoch je potrebná zmena v názve pohrebiska v súvislosti s ochranným pásmom. Plocha pohrebiska ostáva nezmenená, len názov „Cintorín“ bude premenovaný na „Pietnu zeleň.“ Komisia doporučuje obecnému zastupiteľstvu schváliť zmenu terajšieho názvu „Cintorín“ pri tenisových kurtoch na „Pietnu zeleň.“ Poslanci schválili zmenu terajšieho názvu „Cintorín“ vedený na Správe katastra Nové Zámky v kat. úz. Dvory nad Žitavou ako parc. č. 1682 o výmere 4 996 m2 – ost. plochy, ktorý sa nachádza pri tenisových kurtoch na „Pietnu zeleň.“

Hlasovanie č. 7

Prítomní: 12 Za: 12 Proti: 0 Zdržali sa: 0

* Žiadosť Eugena Vernera a manž. Heleny, obaja bytom Dvory nad Žitavou, Malá komárňanská č. 48 o prenájme alebo odpredaji rodinného domu v kat. území Dvory nad Žitavou, nachádzajúceho sa na Ul. Krivá č. 14, vedeného na Správe katastra Nové Zámky na liste vlastníctva č. 1962 ako parc. č. 1417 – zast. plochy a nádvoria a rodinný dom – súpisné číslo 922 o výmere 284 m2 a parc. č. 1418 – záhrady o výmere 333 m2. Komisia doporučuje odročenie žiadosti o prenájom alebo odpredaj rodinného domu až do termínu úplného vyrovnania dlžoby voči Obci Dvory nad Žitavou. Poslanci schválili odročenie žiadosti Eugena Vernera a manž. Heleny na prenájom alebo predaj rodinného domu.

Hlasovanie č. 8

Prítomní: 12 Za: 12 Proti: 0 Zdržali sa: 0

* Žiadosť Magdalény Vadkertiovej, bytom J. G. Tajovského 51, Dvory nad Žitavou o predaj spoluvlastníckeho podielu z pozemku parc. č. 337/1 – 146 m2 – zast. plochy nehnuteľnosti sa nachádzajú v Dvoroch nad Žitavou na Komenského ulici – ide o pozemok pod budovou štvorbytovky a priľahlého pozemku. Nakoľko žiadateľka je majiteľkou bytu č. 1 v uvedenej štvorbytovke, nadobudnutím vlastníctva k pozemku by výrazne došlo ku skrášleniu okolia štvorbytovky, ktorá sa nachádza v centre obce a odkúpenie by prispelo celkovo ku krajšiemu vzhľadu centra obce. Komisia doporučuje odročenie žiadosti Magdalény Vadkertiovej, bytom J. G. Tajovského 51, Dvory nad Žitavou – žiadosť o predaj časti pozemku do podielového spoluvlastníctva v podiele ¼ na ul. Komenského, parc. č. 337/1 – o výmere 146 m2, na ktorom je budova štvorbytovky a parc. č. 337/2 – o výmere 656 m2 - pozemok a dvor a doporučuje vyzvať všetkých vlastníkov bytov na ul. Komenského – súpisné č. 1552 na odkúpenie hore uvedených pozemkov.
* Žiadosť Jozefa Polenu a jeho manž. Evy Polenovej, obaja bytom I. Nový svet č. 31, Dvory nad Žitavou o predaj časti pozemku v podiele ¼ na ul. Komenského, parc. č. 337/1, na ktorom je budova štvorbytovky a parc. č. 337/2 – pozemok a dvor. Žiadatelia sú vlastníkmi bytu v uvedenej štvorbytovke, preto by nadobudnutím vlastníctva k pozemku došlo ku skrášleniu okolia štvorbytovky, ktorá sa nachádza v centre obce, čo by prispelo celkovo ku krajšiemu vzhľadu centra obce. Komisia doporučuje odročenie žiadosti Jozefa Polenu a jeho manž. Evy Polenovej, obaja bytom I. Nový svet č. 31, Dvory nad Žitavou – žiadosť o predaj časti pozemku do podielového spoluvlastníctva v podiele ¼ na ul. Komenského, parc. č. 337/1, na ktorom je budova štvorbytovky a parc. č. 337/2 – pozemok a dvor a doporučuje vyzvať všetkých vlastníkov bytov na ul. Komenského – súpisné č. 1552 na odkúpenie hore uvedených pozemkov.

Ako prvý sa k daným žiadostiam vyjadril poslanec Ing. Becík, PhD., ktorý podotkol, že v žiadosti Magdalény Vadkertiovej a v žiadosti Jozefa Polenu, je úplne rovnaký text. Zároveň sa stavia proti tomu, že komisia doporučuje odročenie týchto žiadostí. Poslanec Ing. Becík, PhD. naopak navrhuje, aby sa obidvom žiadateľom pozemky odpredali a tých ďalších dvoch obec vyzve na odkúpenie. V prípade, že nebudú mať záujem o kúpu, potom treba aj tie pozemky ponúknuť Vadkertiovej Magdaléne a Jozefovi Polenovi na odkúpenie, aby si mohli čo najskôr skrášliť svoje okolie.

Starosta obce mu na to odpovedal, že takúto možnosť zákon nedovoľuje. Ďalej poslanec Ing. Becík, PhD. zdôraznil, že ak to zákon nedovoľuje, tak nemá význam to celé ďalej naťahovať. Treba to predať hneď teraz tým dvom žiadateľom, ktorí majú záujem o odkúpenie, aby si to mohli čo najskôr skrášľovať.

Starosta obce skonštatoval, že existuje pojem „podielové spoluvlastníctvo“ a aj v tomto prípade by mohlo ísť o podielové spoluvlastníctvo, keby mali určitý podiel (¼ pre každú z týchto rodín), ktorí o to požiadali. Starosta obce tiež súhlasí s názorom poslanca Ing. Becíka, PhD., že tým dvom žiadateľom, ktorí majú záujem pozemok odkúpiť, by obec mohla predať pozemky za predajnú cenu, ktorá je určená zákonom a tých ďalších dvoch vyzvať, aby to tiež odkúpili.

Poslanec Ing. Becík, PhD. sa ďalej opýtal prednostky obce Dvory nad Žitavou, že v prípade, ak by tí dvaja žiadatelia mali záujem aj o celý pozemok, či nemajú právo na odkúpenie.

Prednostka obce mu na to odpovedala, že obec musí predať pozemok v takom podiele, v akom sú vlastníkmi spoločných častí a zariadení štvorbytovky. Pokiaľ to neodkúpia, tak potom obec môže pýtať nájom za tieto pozemky. Ďalej tiež uviedla, že ak by tí ďalší dvaja súhlasili, tak len vtedy môže obec predať pozemky tým dvom žiadateľom o odkúpenie, nakoľko musia dať písomný súhlas. Ale plochu pod bytovkou môže obec predať len vlastníkom bytov v štvorbytovke.

Starosta obce doporučuje pozemky predať tým dvom záujemcom za alikvotnú čiastku (¼ pre jedného a ¼ pre druhého žiadateľa) a tých dvoch vyzvať na odkúpenie pozemku. V prípade, že neprejavia záujem o kúpu, tak potom obec postúpi daný prípad podľa pokynov prednostky obce, t.j. že im obec bude účtovať nájomné podľa Všeobecného záväzného nariadenia obce Dvory nad Žitavou. Možno potom si skôr rozmyslia, že pozemok radšej odkúpia.

Do diskusie sa zapojil aj poslanec Ing. Farkas, ktorý skonštatoval, že by bolo oveľa jednoduchšie, keby ten pozemok bol presne rozmeraný na rovnaké časti a potom by sa to ponúklo všetkým štyrom naraz na odkúpenie.

Starosta obce ho doplnil, že ten pozemok v súčasnosti nie je rozmeraný. Poslanec Ing. Farkas dodal, že takto keď ani nevedia, komu ktorá časť pozemku patrí, ako si to tam môžu takto skrášľovať. Tiež sa opýtal, že nakoľko tu máme dvoch žiadateľov dvoch bytov, prečo majú obidvaja v žiadosti rovnaké číslo parcely.

Prednostka obce mu vysvetlila, že je to preto tak, lebo zákon nedovoľuje, aby to bolo rozparcelované. Tiež dodala, že keby sa všetkým štyrom vlastníkom bytov predal pozemok jednou kúpnou zmluvou, ušetrili by sa prostriedky za kolky, ktoré sa platia za vklad do katastra nehnuteľností.

Poslanec Ing. Becík, PhD. skonštatoval, že možno by sa rodiny dohodli medzi sebou a neboli by s tým žiadne problémy.

Starosta obce vyzval poslancov, aby sa hlasovalo za to, že obec tým dvom žiadateľom pozemok predá a  tých ďalších dvoch vyzve na kúpu. Hlasovanie bolo nasledovné:

Hlasovanie č. 9

Prítomní: 12 Za: 12 Proti: 0 Zdržali sa: 0

* Žiadosť rodiny Majdovej, bytom Dvory nad Žitavou, Jókaiho 2 o zaradenie do evidencie nájomných bytov pre jej 4-člennú rodinu. Komisia doporučuje zaradiť rodinu Majdovú do poradovníka na obecné nájomné byty.

Poslankyňa Ing. Horváthová tiež zdôraznila, že je síce pravda, že v žiadosti, ktorú predložila Komisia financií, rozpočtu a výstavby je uvedené, že komisia odporúča zaradenie rod. Majdovej do evidencie nájomných bytov. Ale po preštudovaní Všeobecného záväzného nariadenia obce o podmienkach pridelenia bytov určených na nájom, dospeli k inému záveru. V § 2 bodu 1d Všeobecného záväzného nariadenia sa píše, že žiadateľ musí spĺňať štyri podmienky na zaradenie medzi žiadateľov nájomného bytu. V tomto prípade je to 4. bod, kde sa píše, že žiadateľ o pridelenie nájomného bytu nemôže mať žiadny nedoplatok voči obci. Nakoľko táto rodina má nedoplatky voči obci za komunálny odpad, z hľadiska Všeobecného záväzného nariadenia ich obec nemôže zaradiť medzi žiadateľov o nájomný byt. Poslanci obecného zastupiteľstva neschválili zaradenie žiadosti rodiny Majdovej, bytom Dvory nad Žitavou, Jókaiho 2 do evidencie nájomných bytov, z dôvodu nedoplatkov voči obci Dvory nad Žitavou.

Hlasovanie č. 10

Prítomní: 12 Za: 0 Proti: 12 Zdržali sa: 0

* Žiadosť Vezzoli Daniely rod. Godová, trvale bytom Jókaiho č. 4, Dvory nad Žitavou o odkúpenie časti pozemku pac. č. 1387 o výmere cca 120,00 m2, vedeného na Správe katastra Nové Zámky v kat. území Dvory nad Žitavou na liste vlastníctva č. 1. Dôvodom žiadosti je vyrovnanie hranice pozemkov, ktoré sú vo vlastníctve žiadateľky, nakoľko pozemky parc. č. 1364, 1365, 1369 sú už v jej vlastníctve. Komisia doporučuje predaj časti nehnuteľnosti z listu vlastníctva č. 1 – z parc. č. 1387 o výmere cca. 120,00 m2 za cenu 4,97 EUR/m2, ale až po predložení geometrického plánu na uvedenú parcelu v súlade s § 9a ods. 8 písm. e Zákona č. 138/1991 Z.z. o majetku obcí v znení neskorších zmien a doplnkov, v prospech žiadateľky.

Starosta obce sa opýtal poslancov, či schvaľujú žiadosť o odkúpenie časti pozemku. Slova sa ujala prednostka obce, ktorá ho opravila, že uznesenie tejto žiadosti znie, či obecné zastupiteľstvo schvaľuje alebo neschvaľuje zámer na predaj časti pozemku. Tiež doplnila, že nakoľko ide o prípad osobitného zreteľa, podľa Zákona o majetku obce sa najprv musí schváliť zámer a až potom keď sa zámer schváli, sa to zverejní. Na základe toho si potom žiadatelia dajú vypracovať geometrický plán a na budúcom obecnom zastupiteľstve sa opätovne k tomu treba vrátiť a až vtedy schváliť predaj.

Starosta obce teda vyzval poslancov, aby hlasovali za schválenie zámeru, že obec má záujem, aby daný pozemok žiadatelia kúpili. Poslanci obecného zastupiteľstva schválili zámer o odkúpenie časti pozemku.

Hlasovanie č. 11

Prítomní: 12 Za: 12 Proti: 0 Zdržali sa: 0

* Žiadosť Evy Polenovej, bytom I. Nový svet č. 31, Dvory nad Žitavou, s ktorou obec Dvory nad Žitavou uzatvorila zmluvu o nájme nebytových priestorov s účinnosťou od 28.11.2011. Predmetom zmluvy je prenájom nebytových priestorov nachádzajúcich sa v Dvoroch nad Žitavou, Hlavné námestie č. 15 – v budove „Boncz kaštieľa.“ Nakoľko ide o staršiu budovu, z čelnej strany nehnuteľnosti , ktorá je ohraničená bezprostredne chodníkom, je hrubo popraskaná omietka, ktorá sa odlupuje a hrozí jej opadávanie vo veľkých kusoch. V zmysle Čl. IV. bodu 7 nájomnej zmluvy je v zmluvných podmienkach uvedené, že väčšie opravy vykonáva na vlastné náklady prenajímateľ. Nájomca oznamuje potrebu vykonania väčšej opravy na predmete nájmu. Predbežné odhadované náklady na opravu sú cca. vo výške 1 200 EUR. Žiadateľka žiada o neodkladné vykonanie opravy vonkajšej omietky. Žiadateľka navrhuje, že predmetné opravy vykoná po odsúhlasení obecným zastupiteľstvom na vlastné náklady, pričom by sa vynaložené náklady zo strany žiadateľky riešili zápočtom vzájomných pohľadávok. Komisia doporučuje, aby rekonštrukčné práce fasády uskutočnila obec Dvory nad Žitavou na vlastné náklady s minimálnym rozpočtom. Poslanci schválili odporučenie Komisie školstva, kultúry, športu a sociálnych vecí nasledovne:

Hlasovanie č. 12

Prítomní: 12 Za: 11 Proti: 0 Zdržali sa: 1

**Komisia školstva, kultúry, športu a sociálnych vecí na svojom zasadnutí prerokovala a obecnému zastupiteľstvu predložila nasledovné žiadosti o poskytnutie jednorázovej dávky v hmotnej núdzi:**

* Žiadosť Františka Fótyika, bytom Dvory nad Žitavou, Hlboká cesta 64 o jednorázovú dávku v hmotnej núdzi na zabezpečenie teplej stravy. Komisia odporúča schváliť 1x denne teplú stravu v mesiaci jún počas pracovných dní (21 dní x 2,63 EUR = 55,23 EUR). Poslanci žiadosť schválili.

Hlasovanie č. 13

Prítomní: 12 Za: 12 Proti: 0 Zdržali sa: 0

* Žiadosť Jána Nagya, bytom Dvory nad Žitavou, Krivá 7 o jednorázovú dávku v hmotnej núdzi na zvýšené výdavky pri dlhotrvajúcej chorobe. Komisia odporúča schváliť 30 EUR, s podmienkou uhradenia nedoplatkov za komunálny odpad. Poslanci žiadosť schválili.

Hlasovanie č. 14

Prítomní: 12 Za: 12 Proti: 0 Zdržali sa: 0

* Žiadosť Evy Kováčovej, bytom Dvory nad Žitavou, J. Aranya 31 o jednorázovú dávku v hmotnej núdzi na zvýšené výdavky pri liečbe po operácii. Komisia neodporúča schváliť jednorázovú dávku v hmotnej núdzi z dôvodu, že príjem žiadateľky, t.j. dôchodok presahuje sumu životného minima. Poslanci žiadosť neschválili.

Hlasovanie č. 15

Prítomní: 12 Za: 0 Proti: 12 Zdržali sa: 0

**Komisia školstva, kultúry, športu a sociálnych vecí na svojom zasadnutí prerokovala a obecnému zastupiteľstvu predložila žiadosti o poskytnutie finančnej podpory pre Šachový klub Dvory nad Žitavou:**

Finančná podpora má byť poskytnutá trom žiačkam ZŠ slovenskej Dvory nad Žitavou, ktorými sú: Eva Mészárosová, Erika Mészáros a Sophia Rozsnyóová.

* O slovo sa prihlásila Mgr. Mária Králiková, riaditeľka ZŠ slovenskej. Poslanci jej udelili slovo svojimi hlasmi nasledovne:

Hlasovanie č. 16

Prítomní: 12 Za: 12 Proti: 0 Zdržali sa: 0

Mgr. Mária Králiková poďakovala za udelenie hlasu a v mene troch dievčat žiadala obec Dvory nad Žitavou o pridelenie finančnej podpory pre všetky tri dievčatá, nakoľko sú naozaj šikovné a rovnako ako škola, aj obec môže byť hrdá na to, že v obci máme také mladé športovkyne, ktoré reprezentujú našu obec nielen na Slovensku, ale tiež v zahraničí.

Žiadosti Šachového klubu Dvory nad Žitavou sú nasledovné:

* Žiadosť Šachového klubu Dvory nad Žitavou o finančnú podporu pre Evu Mészárosovú, bytom Dvory nad Žitavou, Malá komárňanská 4, ktorá získala striebornú medailu na Majstrovstvách SR v šachu vo výške 300 EUR na uhradenie jej pobytu na Majstrovstvách Európy v Prahe. Komisia odporúčala žiadosť prejednať na obecnom zastupiteľstve a vyčleniť finančné prostriedky z iných zdrojov. Poslanci obecného zastupiteľstva schválili finančnú podporu vo výške 300 EUR pre Evu Mészárosovú, bytom Dvory nad Žitavou, Malá komárňanská č. 4, na uhradenie jej pobytu na Majstrovstvách Európy v Prahe.

Hlasovanie č. 17

Prítomní: 12 Za: 12 Proti: 0 Zdržali sa: 0

* Žiadosť Šachového klubu Dvory nad Žitavou o finančnú podporu pre hráčky: Evu Mészárosovú, Eriku Mészáros, obe bytom Dvory nad Žitavou, Malá komárňanská č. 4 a Sophiu Rozsnyóovú, bytom Dvory nad Žitavou, Attilu Józsefa č. 7, na zúčastnenie sa medzinárodného turnaja ženských družstiev v Ružomberku. Celkové náklady na turnaj by boli okolo 400 EUR. Komisia odporúčala žiadosť prejednať na obecnom zastupiteľstve a vyčleniť finančné prostriedky z iných zdrojov. Poslanci žiadosť o finančnú podporu schválili vo výške 400 EUR s tým, že všetky tri dievčatá budú reprezentovať obec v tričku s logom obce Dvory nad Žitavou.

Hlasovanie č. 18

Prítomní: 12 Za: 12 Proti: 0 Zdržali sa: 0

**Komisia školstva, kultúry, športu a sociálnych vecí na svojom zasadnutí ďalej prerokovala vypracovanú koncepciu využiteľnosti kultúrneho domu – Štatút Centra voľného času Dvory nad Žitavou**

* Navrhovateľom je TJ Družstevník - Futbalový oddiel Dvory nad Žitavou. Členovia komisie jednohlasne považovali Centrum voľného času za dobrú myšlienku, ale v koncepcii našli veľa nejasností ohľadom financií, materiálneho zabezpečenia. Komisia doporučuje odročiť schválenie Štatútu Centra voľného času Dvory nad Žitavou s tým, že navrhovateľ doplní a konkretizuje údaje v spolupráci s obcou.

Starosta obce vyzval poslanca Füriho, aby sa vyjadril k žiadosti vybudovania Centra voľného času, ako to vlastne majú premyslené a ako si to celé predstavujú.

Slova sa ujal poslanec Füri, ktorý skonštatoval, že je jednoznačne známe, že zriaďovateľom musí byť obec. Všetky štatúty je potrebné vybaviť cez Ministerstvo školstva, nakoľko by dotácie na danú činnosť prichádzali na účet obce. Obec by potom každý mesiac preúčtovala potrebné financie na prevádzku Centra voľného času. Poslanec Füri tiež dodal, že by bolo potrebné vypísať konkurz na riaditeľa, ktorý by riadil centrum, tiež na ekonóma, účtovníka a ďalších zamestnancov.

Starosta ho doplnil, že je zrejmé, že vznik Centra voľného času by vyžadoval vytvorenie pracovných miest, ale tie obec musí naplniť aj čo sa finančnej stránky týka. Tiež dodal, že výplaty pre zamestnancov, ktorí by Centrum voľného času riadili, išli z rozpočtu obce a to by boli vysoké výdavky pre obec. Poslanec Füri ho opravil, že výplaty pre zamestnancov a tiež iné výdavky by boli hradené z dotácií, ktoré by obci poskytol štát.

Do diskusie sa pridal aj poslanec Ing. Becík, PhD., ktorý oboznámil poslancov s materiálmi, ktoré si posťahoval z internetu. Skonštatoval, že v súčasnosti každá jedna obec ako aj Dvory nad Žitavou sa usiluje o to, ako by čo najjednoduchšie, najlepšie a najrýchlejšie získala peňažné prostriedky. V súčasnosti je možné získať peňažné prostriedky najjednoduchšou cestou a tou je zriadenie Centra voľného času pre obec. Dodal tiež, že Centrum voľného času je zariadením pre výchovno-vzdelávaciu, záujmovú a rekreačnú činnosť detí a mládeže v ich voľnom čase s celoročnou prevádzkou. Poslaním Centra voľného času je uskutočňovanie programu starostlivosti o deti a mládež v oblasti voľného času, uspokojovanie, usmerňovanie a rozvojov záujmov detí a mládeže, vytváranie podmienok pre rozvoj schopností v praktickej činnosti, účelové využívanie voľného času, sebarealizácia a harmonizácia sebarozvoja. Ďalej uviedol, že Centrum voľného času zabezpečuje a organizuje výchovu a vzdelávanie detí a mládeže prostredníctvom lektorov, pravidelnými záujmovými činnosťami a tiež príležitostnými záujmovými činnosťami.

Starosta obce zdôraznil, že on dané skutočnosti pozná, ale mal by ešte jednu poznámku k tejto záležitosti. Ak by sa zriadením Centra voľného času vytvorili nové pracovné miesta, potom by základné školy, aj družiny museli prepúšťať a družinárky by zostali bez práce. Poslanec Ing. Becík, PhD. mu na to odpovedal, že sa k danej záležitosti stavia veľmi negatívne, čo mu je veľmi ľúto. Starosta obce dodal, že len nahlas rozmýšľa.

Ďalej poslanec Ing. Becík, PhD. uviedol, že Centrum voľného času je inštitúcia, ktorá by mala byť otvorená od 11:00 do 20:00 hod. a tiež podotkol, že žiadne družiny nie sú otvorené do 20:00 hod. Výhodou zriadenia takéhoto centra je aj to, že by sa deti neflákali vo večerných hodinách po dedine a aj rodičia by boli spokojní. Viacerí rodičia nemajú čas na svoje deti aj kvôli práci a boli by aj oni kľudnejší. Podotkol tiež, že v zriadení Centra voľného času vidí len prínos pre obec a nakoľko kultúrny dom by mal slúžiť obci, poslanec Ing. Becík, PhD. si myslí, že týmto spôsobom by obci aj slúžil.

Starosta obce zdôraznil, že zriadením Centra voľného času by v kultúrnom dome vymizla kultúra. Poslanec Ing. Becík, PhD. mu na to odpovedal, že on si to nemyslí, nakoľko Centrum voľného času je práve o kultúre a je pre deti od 5 do 30 rokov. Tiež dodal, že na jedno dieťa poskytuje Ministerstvo školstva dotáciu vo výške cca. od 160 do 202 EUR. Poslanec Ing. Becík, PhD. ďalej zdôraznil, že zriadenie Centra voľného času je pre obec veľká výzva, tak prečo by ju nemohli využiť. Tiež skonštatoval, že v obci Nesvady funguje Centrum voľného času už 20 rokov a sú spokojní. Učitelia by si po práci mohli ísť aj privyrobiť, nakoľko hodinová mzda je cca. 8 EUR a pre mnohých by to bola veľká finančná výpomoc.

Starosta obce poslancovi Ing. Becíkovi, PhD. zdôraznil, že sa rozprávali s riaditeľkou Centra voľného času v Nových Zámkoch. Do diskusie sa zapojila aj prednostka obce, ktorá doplnila slová starostu obce, že Centrum voľného času je zriadené podľa toho istého zákona ako aj školy a iné školské zariadenia. Treba podať žiadosť na Ministerstvo školstva o zaradenie do siete škôl k 30.06.2012. Súčasťou žiadosti by mal byť predpokladaný počet tried, detí, učebné plány, osnovy, predpokladaný rozpočet. Ďalej tiež uviedla, že na čele Centra voľného času má byť riaditeľ, ktorý musí spĺňať viaceré podmienky, ako napr. bezúhonnosť, musí mať pedagogické vzdelanie, min. 5-ročnú prax, atď., musí sa tiež viesť pedagogická dokumentácia, výchovné plány, osnovy, štandardy, školský poriadok, plán práce a iné. Deti sa zapisujú na základe žiadostí rodičov, štát prispieva určitou sumou, ale táto suma nepostačuje na činnosť celého Centra voľného času. To znamená, že aj obec by musela prispieť určitou sumou. Prednostka obce tiež dodala, že v Nových Zámkoch je v Centre voľného času zapísaných cca. 1 500 detí a s príspevkom mesta len ako-tak vychádzajú z rozpočtu.

Starosta obce dodal, že keby sa do činnosti Centra zapojilo 500 detí, vôbec by to nebolo pre obec rentabilné. Z dotácií treba platiť aj režijné náklady, organizovanie rôznych akcií, treba tiež zabezpečiť letné tábory a to aj vtedy, keď sa prihlási len minimálny počet detí.

Slova sa ujal aj poslanec Ing. Hodek, ktorý žiadal o opätovné vypísanie verejnej výzvy na spracovanie koncepcie využiteľnosti miestneho kultúrneho domu, nakoľko v pôvodnej výzve našiel dva nedostatky. Prvým nedostatkom danej výzvy je to, že chýba zabezpečenie kultúrneho života v obci a druhým nedostatkom je, že sa obec sústreďuje len na vekovú skupinu od 15 do 30 rokov. Preto odporúča výzvu zopakovať s tým, aby sa v nej orientovali aj na inú (staršiu) vekovú kategóriu. Poslanec Ing. Hodek tiež skonštatoval, že Centrum voľného času je dobrý nápad, ale v našej obci fungujú rôzne záujmové krúžky, ktoré zabezpečujú základné školy a tiež družiny.

Poslanec Ing. Becík, PhD. ho doplnil, že všetky krúžky by mohli fungovať pod jednou strechou, obec by do toho zatiahla Ministerstvo školstva, ktorá by to celé dotovala. Poslanec Ing. Hodek mu na to odpovedal, že záujmové krúžky sú aj v súčasnej dobe dotované, nakoľko učitelia dostávajú za to plat a tieto platy sú dotované cez Ministerstvo školstva. Starosta obce tiež doplnil, že krúžky sú dotované cez vzdelávacie poukazy a ak by niektoré dieťa zo záujmového krúžku prešlo do Centra voľného času, potom by si aj ten vzdelávací poukaz zobral so sebou, čím by podstatná časť vzdelávacích poukazov bola odobraná aj učiteľom.

Starosta obce tiež dodal, že zriadenie Centra voľného času v priestoroch kultúrneho domu je úplne nemožné. Nakoľko Centrum voľného času musí mať zriadené triedy pre všetky krúžky, kultúrny dom túto možnosť ani zďaleka neposkytuje. Starosta obce tiež spomenul, že riaditeľka Centra voľného času tiež povedala, že ak by v našej obci bolo zapísaných cca 500 detí, bolo by to pre našu obec nerentabilné, až úplne stratové. Tiež riaditeľka dodala, že s radosťou zoberú do ich Centra voľného času aj deti z našej obce. Poslankyňa Ing. Fridriková sa ho opýtala, že keď pani riaditeľka v Nových Zámkoch tak veľmi bojuje o naše deti, prečo by potom zriadenie Centra voľného času v našej obci nebolo výhodné. Starosta obce jej na to odpovedal, že to nie pani riaditeľka oslovuje naše deti, ale naši žiaci si ich vyhľadali a nahlásili sa k nim z vlastnej vôle. Potom sa poslankyňa Ing. Fridriková opýtala poslancov, koľko záujmových krúžkov u nás funguje v súčasnosti. Mgr. Mária Králiková, riaditeľka ZŠ slovenskej odpovedala, že je to cca. 20 krúžkov.

Slova sa ujala aj poslankyňa Ing. Horváthová, ktorá zdôraznila, že v obci funguje detašované pracovisko základnej umeleckej školy, kde sa vyučuje klavír a majú tam aj výtvarný krúžok. Je tam zapísaných cca 30 – 40 detí. Je tu tiež možnosť skautingu, ping-pong, tenis, futbal. Podotkla tiež, že čo sa týka rozširovania vzdelania, tak aj v našej obci majú deti pestrú škálu krúžkov. Aktívne deti sa už teraz zapájajú, ale deti ktoré v sebe nevidia nadanie a nemajú záujem týmto smerom ísť a ktoré ani v súčasnosti nevyužívajú žiadny z týchto krúžkov, potom by nevyužívali ani Centrum voľného času. Tiež dodala, že deti za krúžky platia len málo peňazí.

Do diskusie sa zapojila aj Mgr. Králiková, riaditeľka ZŠ slovenskej, ktorá dodala, že nie všetky záujmové krúžky fungujú na vzdelávacie poukazy, nakoľko niektoré krúžky sa robia navyše a dodala tiež, že každý rok je to iné, závisí aj od toho, koľko detí sa tam prihlási. Ďalej tiež podotkla, že niektorí učitelia robia tieto krúžky úplne zadarmo.

Starosta obce tiež dodal, že riaditeľ, ekonóm alebo účtovník, ktorí by pracovali v Centre voľného času, by museli byť prijatí na plný úväzok, mali by pracovať 8 hodín denne a túto skutočnosť rozpočet obce nedovoľuje.

Slova sa ujal aj poslanec Ing. Farkas, ktorý skonštatoval, že obidve základné školy majú svoje družiny, kde chodí cca. 120 detí, ktorí tam chodia s minimálnymi nákladmi. Ďalej dodal, že v našej dedine nie sú žiadne požiadavky na večerné Centrum voľného času. Tiež zdôraznil, že kým v Nových Zámkoch sa Centru voľného času darí, u nás by to tak nemuselo byť. Nakoľko u nás majú už všetky krúžky svojich žiakov, nemali by sme im to pokaziť.

Slova sa ujal aj poslanec Ács, ktorý zdôraznil, že on si vôbec nevie predstaviť ako by mohlo fungovať Centrum voľného času práve v kultúrnom dome. Starosta obce podotkol, že na zriadenie Centra voľného času by bolo potrebné nájsť nejakú budovu, ktorá by bola vhodná. Na druhej strane však obec nemá záujem riešiť inú budovu, nakoľko výzva bola vypísaná práve na využitie kultúrneho domu. Starosta obce navrhol poslancom obecného zastupiteľstva, aby sa hlasovalo za odročenie schválenia Štatútu Centra voľného času Dvory nad Žitavou. Obecné zastupiteľstvo v Dvoroch nad Žitavou neprijalo platné uznesenie.

Hlasovanie č. 19

Prítomní: 12 Za: 5 Proti: 1 Zdržali sa: 6

* Následne sa poslanci obecného zastupiteľstva v dostatočnej miere zhodli na tom, že k téme Štatútu Centra voľného času Dvory nad Žitavou sa už nebudú vracať a potvrdili to tiež nasledovným hlasovaním:

Hlasovanie č. 20

Prítomní: 12 Za: 7 Proti: 0 Zdržali sa: 5

* Poslanec Ing. Hodek žiadal Obec Dvory nad Žitavou o opätovné vypísanie verejnej výzvy na spracovanie koncepcie využiteľnosti miestneho kultúrneho domu a zverejniť danú výzvu na webovej stránke Obce Dvory nad Žitavou od 01.06.2012 do 30.06.2012 .

Podmienky na vypísanie verejnej výzvy na spracovanie koncepcie využiteľnosti miestneho kultúrneho domu sú nasledovné:

1. správa kultúrneho domu ostane v kompetencii obce (zabezpečovanie upratovačky, údržbára, elektrikára)
2. osoba alebo organizácia, ktorá bude zodpovedná za koordináciu jeho činnosti, bude zabezpečovať aj prevádzku budovy a zároveň bude zodpovedať za:

* kvalitu podujatí
* efektívne hospodárenie s majetkom a financiami vynaložené na kultúrny dom
* rovnosť príležitostí pre všetky vekové a národnostné skupiny
* kontrolnú činnosť pri organizovaní a v priebehu jednotlivých aktivít

1. využiteľnosť budovy bude zabezpečená komplexne počas celého roka
2. účel využitia:

* kultúrne programy
* hudobné a zábavné programy
* poskytovanie miestností pre účely miestnych dobrovoľných a civilných organizácií
* zabezpečovanie kultúrno-výchovných čínností pre základné a stredné školy, materské školy
* osvetová činnosť pre všetky vekové kategórie s dôrazom na osobnostný, morálny a výchovný rozmer týchto aktivít

Záujemca má predložiť:

* tematický návrh kultúrneho programu na jeden kalendárny rok
* návrh rozpočtu na jeden kalendárny rok
* referencie v oblasti kultúrnej činnosti

Poslanci schválili upresnenie a opätovné zverejnenie výzvy na webovej stránke obce podľa požiadaviek poslanca Ing. Hodeka.

Hlasovanie č. 21

Prítomní: 12 Za: 12 Proti: 0 Zdržali sa: 0

**Komisia školstva, kultúry, športu a sociálnych vecí v ďalšom bode prerokovala usporiadanie trhových dní**

* Poslankyňa Horváthová oboznámila členov komisie, že finančné krytie z rozpočtu na túto akciu je 4 000 EUR.Členovia jednohlasne doporučujú usporiadať trhové dni v dňoch od 14.09.2012 do 16.09.2012 spojené s dvorskými hodmi, aby tradícia bola zachovaná. Za koordinátora trhových dní navrhli poslankyňu Horváthovú, ktorá tento návrh prijala s podmienkou, že pri prípravách členovia komisie v dostatočnej miere pomôžu. Komisia sa dohodla na termíne ďalšieho stretnutia a to 07.06.2012 o 16.00 hod., na ktoré členovia prichystajú konkrétne nápady na trhové dni.
* Na záver členovia komisie boli oboznámení so zoznamom delegovaných zástupcov obce Dvory nad Žitavou do rady škôl a školských zariadení:

- do Rady školy pri Materskej škole Dvory nad Žitavou: Ing. Branislav Becík

- do Rady školy pri Materskej škole, Óvoda: Helena Vadkertiová

- do Rady školy pri Základnej škole Dvory nad Žitavou: Mária Horváthová, Renáta

Kovácsová, PaedDr. Katarína Mazanová, Alžbeta Gallová

* do Rady školy pri Základnej škole Adolfa Majthényiho Dvory nad Žitavou, Mathényi Adolf Alapiskola Udvard: Ing.Tibor Farkas, Ing. Silvia Horváthová, František Kis, Pál Ács

1. **Rôzne**

V tomto bode programu sa ako prvý ujal slova poslanec Ing. Hodek, ktorý skonštatoval, že sa ho už občania viackrát pýtali, v akom štádiu je výstavba kanalizácie a kedy sa môžu očakávať začiatky jej realizácie.

Starosta obce mu na to odpovedal, že nevedno presne, kedy sa môže očakávať začiatok realizácie, ale hneď ako vyjde výzva z Ministerstva ŽP obec podá žiadosť o nenávratný finančný príspevok, nakoľko už má vybavené platné stavebné povolenie aj projekt.

O slovo sa prihlásil hlavný kontrolór obce, ktorý sa chcel informovať ohľadom kanalizácie, či je súčasťou 2. Etapy výstavby kanalizácie aj ulica Skautov. Starosta obce mu na to odpovedal, že každá ulica, ktorá doteraz nebola napojená, už teraz je, to znamená, že kanalizácia celej obce je už týmto projektom riešená.

Poslanec Ing. Becík, PhD. navrhol Komisii financií, rozpočtu a výstavby, či by neboli takí dobrí a nestretli sa v budove materskej školy niektorý deň, nakoľko pani riaditeľka by bola veľmi rada, keby sa im vyšlo v ústrety a či by im obec vedela pomôcť spraviť ešte jednu triedu. Podľa poslanca Ing. Becíka, PhD. to majú vymyslené ekonomicky veľmi jednoducho, podľa neho by sa to dalo hravo zvládnuť aj svojpomocne, preto by chcel vedieť, či je možnosť alebo či je obec Dvory nad Žitavou naklonená na takúto spoluprácu.

Na slová poslanca Ing. Becíka, PhD. reagoval starosta obce, ktorý povedal, že keby obec nebola naklonená na výpomoc, tak by sa neuskutočnila ani rekonštrukcia okien vrátane alarmu, preto starosta obce takúto výpomoc absolútne schvaľuje a zároveň žiada členov komisie, aby sa dohodli na termíne stretnutia v budove materskej školy.

O slovo sa prihlásila aj Mgr. Mária Králiková, riaditeľka ZŠ slovenskej, ktorá zdôraznila, že materská škola má zapísaných cca 70 detí, pričom mohli prijať oveľa menej detí a z toho dôvodu prichádza v mene pani riaditeľky s prosbou o zriadenie jednej triedy. Mgr. Mária Králiková tiež uviedla, že už bola za starostom obce, aj za poslankyňou Horváthovou, ktorí riešili tento problém veľmi ústretovo. Dodala tiež, že ide o nás, o naše deti a o budúcnosť našej obce. Ide nám hlavne o tie deti, ktoré by sme chceli, aby zostali v našej obci. Preto Mgr. Mária Králiková aj v mene pani riaditeľky materskej školy prosila obec, aby im vyšli v ústrety, aby tie deti, ktoré chcú, aby zostali, naozaj aj zostali v Dvoroch nad Žitavou a aby neodchádzali do iných dedín alebo miest.

Poslanec Ing. Becík, PhD. tiež skonštatoval, že sa tam bol pozrieť a podľa jeho názoru by sa to dalo veľmi jednoducho spraviť ešte pred veľkou maľovkou.

Starosta obce dodal, že je potrebné tam spraviť ešte jeden zásah. Po odbornej rade statika je potrebné opraviť zasadačku materskej školy, nakoľko roh na strope uniká, stena stále pracuje. Aj keby sa strecha zalepila, základy stále pracujú, stena sa odďaľuje, zväčšuje sa špára a tým pádom ako sa tá stena odďaľuje, roztrhne lepidlo na streche a pri prvom daždivom počasí celé zas premokne. Starosta obce navrhuje najprv riešiť tento problém. Treba sa dohodnúť so statikom ako tomu môžeme zabrániť a ako to celé riešiť.

Starosta obce tiež dodal, že podľa jeho informácií je v materskej škole zapísaných 70 detí, nakoľko sú tam zapísané aj deti, ktoré majú menej ako tri roky, preto by bolo potrebné zistiť skutočný počet detí. Poslankyňa Ing. Horváthová tiež dodala, že by bolo dobré zistiť, koľko detí fyzicky navštevuje materskú školu, lebo aj minulý rok sa riešil problém so stravovaním detí. Vtedy sa im zdalo, že je málo personálu v kuchyni, pričom nakoniec zistili, že bolo zapísaných 90 detí a stravovalo sa len 65 detí.

Starosta obce doplnil, že daný prípad bude potrebné prerokovať aj so stavebným oddelením, či na rekonštrukciu stačí len ohlásenie alebo či k tomu bude potrebné aj stavebné povolenie. Poslanec Ing. Becík, PhD. dodal, že je potrebné to riešiť s hygienou, nakoľko sa jedná o rekonštrukciu. Starosta obce tiež skonštatoval, že aj pri rekonštrukcii je potrebné stavebné povolenie. Závisí to aj od toho, akej povahy je daná rekonštrukcia, pretože ak sú zásahy do nosných múrov, potom je potrebné vybaviť stavebné povolenie. Starosta obce súhlasí s danou rekonštrukciou v prípade, ak nebudú potrebné príliš veľké stavebné opravy.

Poslanec Ing. Becík, PhD. navrhol stretnúť sa poslancom Komisie financií, rozpočtu a výstavby v budove materskej školy dňa 29.05.2012 o 12:30 hod. Poslanci s daným termínom súhlasili.

Ďalej sa poslanec Broškovič opýtal starostu obce, v akom štádiu je vodovod na Bešeňovskej ceste. Starosta obce mu odpovedal, že sa to už vybavuje, ale dodatočne bude potrebné vybaviť kolaudáciu a k tomu je potrebný projekt skutočného prevedenia. Prednostka obce tiež dodala, že bol urobený projekt skutočného prevedenia, ten bol odovzdaný Západoslovenskej vodárenskej spoločnosti, oni urobia tlakové skúšky a potom musí obec podať žiadosť o vydanie kolaudačného rozhodnutia na Obvodný úrad ŽP. Keď Obvodný úrad vydá kolaudačné rozhodnutie, až potom sa môžu podávať žiadosti o napojenie.

V rámci bodu „Rôzne“ sa poslankyňa Gallová opýtala, v akom štádiu riešenia sú prechody pre chodcov. Starosta jej odpovedal, že obec napíše list na Slovenskú správu ciest a na VÚC, pretože jedna je cesta 1. triedy a druhá je cesta 2. triedy a z toho dôvodu ich obec môže len listom upozorniť, že cesty sa stali nebezpečnými pre našich občanov a takto ich môžeme vyžiadať, aby to obnovili.

Poslankyňa Gallová sa ďalej opýtala, čo bude s výsadbou zelene okolo novej Jednoty, aby to bolo trošku estetickejšie a aby tam bolo trošku zelene, nakoľko v súčasnosti je tam len samý asfalt, betón a kamene. Tiež sa opýtala, čo bude s tými stromčekmi, ktoré daná firma sľúbila, že vysadí. Starosta obce jej odpovedal, že budú listom vyzvaní, aby to spravili presne tak, ako to bolo dané v projekte.

Slova sa ujala poslankyňa Bc. Silvia Vadkertiová, PhDr., ktorá sa opýtala poslanca Füriho, aký bol príjem z „Majstrovstiev silných mužov“, ktorý sa uskutočnil na futbalovom ihrisku. Poslanec Füri jej odpovedal, že zo vstupeniek sa vyzbieralo cca 400 EUR. Ďalej sa Bc. Silvia Vadkertiová, PhDr. opýtala, kam tie peniaze idú. Starosta obce jej odpovedal, že buď pôjdu peniaze do pokladne obce, alebo to bude kompenzované s finančnými prostriedkami, ktoré sú odsúhlasené futbalovému oddielu, tak, že v nasledujúcom mesiaci dostanú o tých 400 EUR menej. Starosta obce dodal, že obec mala na organizovanie „Majstrovstiev silných mužov“ dvoch sponzorov, z ktorých jeden daroval 200 EUR a druhý 500 EUR a tiež zdôraznil, že bola slabá účasť.

Ďalej poslanec Ing. Becík, PhD. navrhol, že by bolo potrebné, aby obec začala riešiť chodníky smerom na benzínovú čerpaciu stanicu Avanti vedľa hlavnej cesty. V súčasnosti tam žiadny chodník nie je a tá časť je veľmi nebezpečná pre občanov obce, nakoľko tade prejde veľa áut. Starosta obce na slová poslanca Ing. Becíka, PhD. reagoval tak, že sa už s prácami začalo, len to bolo pozastavené. Tiež však dodal, že si to určite poznamená a v blízkej budúcnosti to bude riešené.

Poslankyňa Ing. Horváthová sa opýtala starostu obce, kedy budú fungovať silážne jamy. Starosta obce aj prednostka obce odpovedali, že každý dostane domov malý papierik – informáciu o presnom termíne, bude to hlásené aj v rozhlase, takže občania budú priebežne informovaní. Slova sa ujal poslanec Füri, ktorý žiadal starostu obce, že aspoň 1x za mesiac by potreboval traktor aj s návesom na odvoz pokosenej trávy z futbalového ihriska. Starosta obce mu odpovedal, že v tom nevidí žiadny problém a bude to mať zabezpečené prostredníctvom zástupkyne.

Poslankyňa Bc. Silvia Vadkertiová, PhDr. sa tiež opýtala, či obec Dvory nad Žitavou neplánuje kúpiť nejaké pozemky. Starosta obce jej odpovedal, že ak budú k dispozícii vhodné pozemky za prijateľnú cenu, prerokuje sa to medzi poslancami na obecnom zastupiteľstve a potom oni rozhodnú či pozemok kúpiť alebo nie.

1. **Záver:**

Starosta obce ukončil zasadnutie obecného zastupiteľstva a prítomným sa poďakoval za ich účasť.

V Dvoroch nad Žitavou, dňa 23.05.2012

Zapísala: Ing. Erika Forgácsová

JUDr. Erika Nagyová Ing. Jozef Kálazi

Prednostka obecného úradu Starosta obce

Mária Horváthová MUDr. Gejza Dósa

Overovateľka zápisnice Overovateľ zápisnice